OB sê ook Gigaba het gelieg | Maroela Media
Die openbare beskermer (OB) het bevind Malusi Gigaba, minister van binnelandse sake, het die Grondwet en die kabinet se etiese kode oortree.
Adv. Busisiwe Mkhwebane het bevind die minister het verlede jaar onder eed vir die hof gelieg. Mkhwebane het Woensdagmiddag haar verslag tydens 'n mediakonferensie in Pretoria bekend gemaak.
John Steenhuisen, DA-hoofsweep, het vroeër vanjaar 'n klag teen Gigaba by die OB ingedien ná 'n hofuitspraak teen hom.
Regter Neil Tuchten het op 17 Desember in die hooggeregshof in Pretoria beslis dat Gigaba gelieg het in die saak rakende die Oppenheimer-familie se Fireblade Aviation. Die saak hou verband met Gigaba se besluit om die goedkeuring vir Fireblade Aviation om 'n private doeane- en immigrasiediens by die OR Tambo Internasionale Lughawe in Johannesburg te bedryf, om te keer.
Luidens die hofuitspraak het Gigaba op 28 Januarie 2016 in 'n vergadering met die sakeman Nicky Oppenheimer en andere toestemming gegee dat die fasiliteit bedryf word vir 'n proeftydperk van drie jaar, en die versekering gegee dat hy reeds die tersaaklike dokumente onderteken het.
Enkele dae later, op 5 Februarie 2016, het Gigaba egter van plan verander en 'n e-pos aan die adjunk-direkteur-generaal van binnelandse sake gestuur waarvolgens hy die toestemming vir die bedryf van die fasiliteit kanselleer.
Daarna het Gigaba, luidens die hofuitspraak, in 'n beëdigde verklaring ontken dat hy ooit gesê het hy het die toestemming gegee. In sy reaksie het Gigaba aangevoer die Oppenheimers probeer hom boelie om 'n spesiale aankomsterminaal vir ryk mense by OR Tambo daar te stel.
Die hofuitspraak het deurbraak gegee. Ramaphoza wil glo korrupsie bevev maar Gigaba en ander steeds in Parlement.
Alles wat uit sy mond kom kan jy nie glo nie
Nene is uitgevang oor liegstories en het bedank. Sal hy bedank? Ek twyfel baie sterk.
CR in moeilike posisie want as hy doen wat reg is, gaan die massas nie daarvan hou nie. Hy kan mos nie nou die massas omkrap nie want die verkiesing is om die draai. So ons sal maar moet tevrede wees met nie veel optredes teen korrupsie nie.